## Educació negocia amb els sindicats les retribucions del professorat expert de Formació Professional

*** El director general de Personal Docent s’ha reunit amb representants sindicals, experts d’FP i alumnat, i els insta a una nova trobada este dijous, 6 de novembre
* Tots els sectors han reconegut que les condicions laborals d’este personal han millorat considerablement respecte a cursos anteriors**

La Conselleria d’Educació, Cultura, Universitats i Ocupació ha iniciat un procés de negociació amb els sindicats sobre les retribucions del professorat expert de Formació Professional.

El director general de Personal Docent, Pablo Ortega, ha mantingut este dilluns una trobada amb representants d’experts d’FP, alumnat, i dels sindicats STEPV, CCOO i UGT. Durant la trobada s’ha acordat que estos grups presentaran una proposta de retribucions i este dijous des de la Conselleria d’Educació es formalitzarà una contraproposta.

Durant la reunió, tots els sectors han reconegut que les condicions laborals d’este personal han millorat considerablement respecte a cursos anteriors. De fet, des de la publicació del Decret 97/2025 els experts i especialistes d’FP compten amb contracte indefinit, 14 pagues anuals i tenen dret a triennis.

El director general de Personal Docent ha destacat que la Conselleria “està disposada a negociar, ja que estem compromesos amb una FP de qualitat, i apostem per una formació més connectada amb la realitat empresarial, facilitant la transferència de coneixements i experiències de primer nivell al sistema educatiu valencià”.

Fecha: 03/11/2025